b'\n_START_ARTICLE_\nFaustina Bordoni\n_START_PARAGRAPH_\nFaustina Bordoni (11. november 1697 i Venedig \xe2\x80\x94 4. november 1781 sammesteds) var en italiensk sangerinde. _NEWLINE_Faustina Bordoni tilh\xc3\xb8rte en adelig familie, studerede sangkunst under Gasparini og debuterede 1716. Hun gjorde uhyre lykke og var snart en af Italiens mest fejrede sangerinder. _NEWLINE_1724 engageredes hun til M\xc3\xbcnchens og derefter til Wiens opera, 1726 af H\xc3\xa4ndel til London, hvor hun kom i h\xc3\xa5ndgribelig strid med sin rivalinde, den liges\xc3\xa5 fortrinlige sangerinde Cuzzoni. _NEWLINE_1728 vendte Faustina Bordoni tilbage til Venedig, l\xc3\xa6rte Johann Adolph Hasse at kende og \xc3\xa6gtede ham. Med ham fulgte hun til Dresden, hvor hun blev operaens primadonna. Hendes liv er derefter knyttet til Hasses. _NEWLINE_Faustina Bordoni var yndefuld og smuk, besad stor dramatisk evne, men var frygtet p\xc3\xa5 grund af sin snedige og intrigante karakter. Hendes stemme var ikke omfangsrig, men inden for sin begr\xc3\xa6nsning overordentlig sk\xc3\xb8n og fuldendt uddannet.'